สรุปภาวะตลาดต่างประเทศ ประจำวันที่ 13 เม.ย. 2563
สรุปภาวะตลาดต่างประเทศ ประจำวันที่ 13 เม.ย. 2563
14 เม.ย. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (13 เม.ย.) เนื่องจากนักลงทุนวิตกกังวลว่า การแพร่ระบาดของไวรัสโควิด-19 จะส่งผลกระทบต่อรายได้ของบริษัทจดทะเบียน โดยในสัปดาห์นี้จะมีบริษัทยักษ์ใหญ่หลายแห่งที่เตรียมเปิดเผยผลประกอบการ ซึ่งรวมถึงเจพีมอร์แกน เชส และเวลส์ ฟาร์โก อย่างไรก็ดี ดัชนี Nasdaq ปิดในแดนบวก โดยได้แรงหนุนจากหุ้นอเมซอนที่พุ่งขึ้นกว่า 6% หลังจากบริษัทประกาศเพิ่มการจ้างงานอีกกว่า 7 หมื่นตำแหน่ง เพื่อรองรับความต้องการซื้อสินค้าออนไลน์ที่เพิ่มขึ้นในช่วงการแพร่ระบาดของโควิด-19
ดัชนีเฉลี่ยอุตสาหกรรมดาวโจนส์ปิดที่ 23,390.77 จุด ลดลง 328.60 จุด หรือ -1.39% ขณะที่ดัชนี S&amp;P500 ปิดที่ 2,761.63 จุด ลดลง 28.19 จุด หรือ -1.01% ส่วนดัชนี Nasdaq ปิดที่ 8,192.42 จุด เพิ่มขึ้น 38.85 จุด หรือ +0.48%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (13 เม.ย.) เนื่องจากนักลงทุนวิตกกังวลเกี่ยวกับอุปสงค์น้ำมันในตลาดโลกที่ชะลอตัวลง หลังจากรัฐบาลในหลายประเทศประกาศใช้มาตรการล็อกดาวน์เพื่อควบคุมการแพร่ระบาดของไวรัสโควิด-19 โดยความกังวลในเรื่องดังกล่าวได้บดบังปัจจัยบวกจากรายงานที่ว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงปรับลดกำลังการผลิตน้ำมัน 9.7 ล้านบาร์เรล/วัน
สัญญาน้ำมันดิบ WTI ส่งมอบเดือนพ.ค. ลดลง 35 เซนต์ หรือ 1.5% ปิดที่ 22.41 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 26 เซนต์ หรือ 0.8% ปิดที่ 31.74 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (13 เม.ย.) โดยได้แรงหนุนจากคำสั่งซื้อสินทรัพย์ปลอดภัย หลังจากตลาดหุ้นสหรัฐร่วงลง ท่ามกลางความวิตกกังวลที่ว่า การแพร่ระบาดของไวรัสโควิด-19 จะส่งผลกระทบต่อรายได้ของบริษัทจดทะเบียน
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 8.6 ดอลลาร์ หรือ 0.49% ปิดที่ 1,761.4 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 11 ต.ค. 2555
สัญญาโลหะเงินส่งมอบเดือนพ.ค. ลดลง 51.6 เซนต์ หรือ 3.21% ปิดที่ 15.537 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 1.2 ดอลลาร์ หรือ 0.16% ปิดที่ 749.8 ดอลลาร์/ออนซ์
สัญญาพัลลาเดียมส่งมอบเดือนมิ.ย. พุ่งขึ้น 60.70 ดอลลาร์ หรือ 2.9% ปิดที่ 2,170.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (13 เม.ย.) ท่ามกลางการซื้อขายที่เบาบาง ขณะที่ตลาดส่วนใหญ่ในยุโรปยังคงปิดทำการเนื่องในวัน Easter Monday
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวลง 0.13% สู่ระดับ 99.3553 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 107.52 เยน จากระดับ 108.36 เยน และอ่อนค่าลงเมื่อเทียบกับดอลลาร์แคนาดา ที่ระดับ 1.3875 ดอลลาร์แคนาดา จากระดับ 1.3961 ดอลลาร์แคนาดา แต่ดอลลาร์แข็งค่าเมื่อเทียบกับฟรังก์สวิส ที่ระดับ 0.9662 ฟรังก์ จากระดับ 0.9653 ฟรังก์
ยูโรอ่อนค่าเมื่อเทียบกับดอลลาร์สหรัฐ ที่ระดับ 1.0922 ดอลลาร์ จากระดับ 1.0933 ดอลลาร์, เงินปอนด์แข็งค่าขึ้นแตะที่ระดับ 1.2529 ดอลลาร์ จากระดับ 1.2469 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.6399 ดอลลาร์สหรัฐ จากระดับ 0.6348 ดอลลาร์สหรัฐ